“มอเตอร์เวย์โคราช” เปิดวิ่งปีใหม่ ช่วยระบายรถ “ถ.มิตรภาพ” วันละ 2.5 หมื่นคัน
“แขวงทางหลวงนครราชสีมา” เปิดใช้เส้นทาง “มอเตอร์เวย์โคราช” สายบางประอิน-นครราชสีมา ชั่วคราวช่วงปีใหม่ 29 ธ.ค.65 - 4 ม.ค.66 คาดรองรับปริมาณรถที่ใช้เส้นทาง “ถ.มิตรภาพ” วันละ 2.5 หมื่นคัน
“มอเตอร์เวย์โคราช” เปิดทางวิ่งรถชั่วคราวช่วงปีใหม่ 29 ธ.ค.65 - 4 ม.ค.66 คาดรองรับปริมาณรถที่ใช้เส้นทาง “ถ.มิตรภาพ” วันละ 2.5 หมื่นคัน
27 ธ.ค. 2565

นายชิตพล เหล่าอัน ผู้อำนวยการแขวงทางหลวงนครราชสีมาที่ 2 ลงพื้นที่ตรวจสอบความคืบหน้าการเตรียมเปิดใช้ทางหลวงพิเศษระหว่างเมือง หมายเลข 6 หรือถนนมอเตอร์เวย์ชั่วคราว สายบางประอิน-นครราชสีมา รองรับการเดินทางมุ่งสู่พื้นที่ 20 จังหวัด ภาคอีสาน ในช่วงเทศกาลปีใหม่ ระหว่างวันที่ 29 ธันวาคม 2565 ถึงวันที่ 4 มกราคม 2566 โดยปรับภูมิทัศน์พร้อมติดตั้งสิ่งอำนวยความสะดวกรวมทั้งป้ายห้าม, ป้ายเตือน, ป้ายแนะนำเส้นทางรวมทั้งป้ายขอความร่วมมือห้ามหยุดรถเพื่อถ่ายรูปโดยเด็ดขาด เพื่อให้เกิดความปลอดภัยการใช้รถใช้ถนนสูงสุด
ทั้งนี้ กรมทางหลวง ได้เปิดมอเตอร์เวย์โคราชให้ใช้งานชั่วคราว ช่วง อ.ปากช่อง-อ.สีคิ้ว-อ.ขามทะเลสอ รวมระยะทาง 64 กิโลเมตร ให้สัญจรฟรี โดยวันที่ 29-31 ธ.ค ให้รถขาขึ้นจากกรุงเทพมหานครและภาคกลาง เข้าใช้ทางและวันที่ 1-4 มกราคม เป็นขาล่องกลับเข้ากรุงเทพฯ รูปแบบให้บริการเดินรถทางเดียว โดยเปิดช่องจราจรด้านขวาทาง (ด้านขาเข้า) จำนวน 2 ช่องจราจรเท่านั้น ช่วงขาขึ้นสามารถเดินเข้าทางด่วน M6 ที่จุดเบี่ยงถนนมิตรภาพ ช่วงหลักกิโลเมตรที่ 65 ตรงข้ามกับศูนย์พักพิงสุนัขจรจัดนครชัยบุรินทร์ อ.ปากช่อง
ส่วนผู้ที่ต้องการเดินทางไป จ.ชัยภูมิ และ จ.บุรีรัมย์ ออกจากทางด่วน M6 ที่จุดต่างระดับ อ.สีคิ้ว และการเดินทางต่อไปตัวเมือง จ.นครราชสีมา หรือจังหวัดของภาคอีสานตอนบนให้เดินทางต่อจากจุดต่างระดับสีคิ้วอีก 28 กม. และลงทางด่วน M6 ที่ อ.ขามทะเลสอ ตัดกับทางหลวง 2068 สถานการณ์การเปิดมอเตอร์เวย์ สามารถรองรับปริมาณรถที่ใช้เส้นทาง ถ.มิตรภาพ ได้ประมาณ 25 % หรือประมาณ 25,000 คันต่อวัน เพื่อการเดินทางสะดวกและรวดเร็วมากขึ้น
